***დანართი №1***

**თელავის მუნიციპალიტეტის მიერ ,,საქართველოს საპილოტე რეგიონების განვითარების მიზნით განსახორციელებელი ღონისძიებების შესახებ“ საქართველოს მთავრობის 2019 წლის 20 დეკემბრის N628 დადგენილებით გათვალისწინებული ვალდებულებების შესრულების მიზნით სრიგპ-ის პრიორიტეტი 1-ის (ურბანული განახლება – ინტეგრირებული აქტივობები ურბანულ ტერიტორიებზე) ფარგლებში ქ. თელავის შემოსასვლელებზე თემატური ინსტალაციების განთავსების პროექტების შერჩევის წესი**

**მუხლი 1. ზოგადი დებულებანი**

* 1. თელავის მუნიციპალიტეტის მიერ ,,საქართველოს საპილოტე რეგიონების ინტეგრირებული განვითარების მიზნით განსახორციელებელი ღონისძიებების შესახებ“ საქართველოს მთავრობის 2019 წლის 20 დეკემბრის N628 დადგენილებით გათვალისწინებული ვალდებულებების შესრულების მიზნით სრიგპ-ის პრიორიტეტი 1-ის (ურბანული განახლება – ინტეგრირებული აქტივობები ურბანულ ტერიტორიებზე) ფარგლებში ქ. თელავის შემოსასვლელებთან (თბილისი-გომბორი, ყვარელი, გურჯაანი) თემატური ინსტალაციების განთავსების საუკეთესო საპროექტო იდეა შეირჩევა კონკურსის საფუძველზე -***იხ. დანართი N3.***
	2. კონკურსის ჩატარებას უზრუნველყოფს თელავის მუნიციპალიტეტის მერის ბრძანებით შექმნილი კომისია, რომლის წევრთა რაოდენობასა და შემადგენლობას განსაზღვრავს თელავის მუნიციპალიტეტის მერი.
	3. კონკურსში მონაწილეობის მიღება შეეძლებათ დაინტერესებულ პირებს 16 წლის ასაკიდან, საინიციატივო ჯგუფებსა და ორგანიზაციებს.
	4. კონკურსის წესით გამარჯვებულ იდეაზე პროექტის განხორციელება უნდა დასრულდეს არაუგვიანეს 2022 წლის დეკემბრისა.
	5. პრიორიტეტი მიენიჭება საპროექტო იდეებს შემდეგი მიმართულებით:

**ა)** ინფრასტრუქტურულ ინიციატივებს, რომელიც ხელს შეუწყობს ურბანულ განვითარებას;

**ბ)** წარმოაჩენს და ხაზს გაუსვამს ქ. თელავის ისტორიულ-კულტურულ და საგანმანათლებლო მნიშვნელობას;

**გ)** წარმოაჩენს ქ. თელავს, როგორც სატახტო ქალაქს;

**დ)** გამოკვეთს ქ. თელავის, როგორც რეგიონული ცენტრის სტატუსს.

**მუხლი 2. კონკურსის მიზანი**

2.1 ქ. თელავის, როგორც რეგიონული ცენტრის როლის ხაზგასმა, ქალაქის ისტორიულ-კულტურული ცნობადობის გაზრდა და პოპულარიზაცია;

2.2 ქალაქ თელავის სამივე შემოსასვლელთან არსებული ურბანული ტერიტორიების ათვისება, განახლება და განვითარება, რაც ხელს შეუწყობს ქალაქის ვიზიტორებისათვის ახალი მიზიდულობის არეალის გაჩენას.

**მუხლი 3. საკონკურსო თემატიკა**

3.1 ქ. თელავისთვის დამახასიათებელი კულტურულ-ისტორიული არქიტექტურის ფორმები;

3.2. სიმბოლოები, რომლებიც წარმოაჩენს ქ. თელავს, როგორც სატახტო და საგანმანათლებლო ქალაქად, ისტორიული, კულტურული და ეკონომიკური ცენტრის მნიშვნელობით;

3.3. კახეთისთვის დამახასიათებელი ლანდშაფტური გარემო.

**მუხლი 4. კონკურსში მონაწილეობის მისაღებად წარსადგენი დოკუმენტების ნუსხა**

* 1. კონკურსში მონაწილეობის მისაღებად მერიის ადმინისტრაციულ სამსახურში წარმოდგენილი უნდა იქნეს შემდეგი დოკუმენტაცია:

**ა)** შევსებული განაცხადი და სააპლიკაციო ფორმა, შესაბამის დანართებთან ერთად;

**ბ)** პირადობის დამადასტურებელი დოკუმენტის ასლი (ფიზიკური პირის შემთხვევაში), ხოლო იურიდიული პირის შემთხვევაში მაიდენტიფიცირებელი დოკუმენტაცია;

**გ)** ვიზუალიზაცია.

4.2 დოკუმენტები კონკურსანტმა უნდა წარმოადგინოს როგორც ბეჭდური, ისე ელექტრონული ფორმით.

4.3 კომისია უფლებამოსილია საჭიროების შემთხვევაში მოითხოვოს დამატებითი დოკუმენტაცია.

* 1. თუ განმცხადებელი არასრულწლოვანია, საქმისწარმოება განხორციელდება კანონიერი წარმომადგენლის მონაწილეობით, მოქმედი კანონმდებლობის შესაბამისად.
	2. ერთ კონკურსანტს შეუძლია წარმოადგინოს რამდენიმე საპროექტო იდეა, მაგრამ არა უმეტეს 5 საპროექტო იდეისა.
	3. კონკურსში მონაწილეობის მსურველ(ებ)ს დამატებითი ინფორმაციის მიღება შეუძლიათ - **ქ. თელავი, ერეკლე II-ის გამზირი N16, ტელ,: 0350273106; ელ. ფოსტა - INFO@TELAVI.GOV.GE**

**მუხლი 5. კონკურსის ეტაპები**

5.1 კონკურსი მოიცავს სამ ეტაპს:

**I ეტაპი -**  განაცხადების მიღება;

**II ეტაპი -**  განაცხადების განხილვა და გადარჩევა;

**III ეტაპი -** შერჩეული პროექტების პრეზენტაცია.

5.2. განაცხადის წარდგენა ხდება თელავის მუნიციპალიტეტის მერიის ადმინისტრაციულ სამსახურში, რომელიც შემოსულ მასალებს გადასცემს შესაბამის კომისიას.

5.3. დოკუმენტების არასრულად წარმოდგენის შემთხვევაში კომისია უფლებამოსილია კონკურსანტს მისცეს არაუგვიანეს 5 დღის ვადა ხარვეზის აღმოსაფხვრელად, ხოლო ვადის გასვლის შემდეგ შენიშვნის გაუთვალისწინებლობის შემთხვევაში კომისია არ განიხილავს განაცხადს.

5.4. კონკურსის მეორე ეტაპზე ხორციელდება განაცხადების დეტალური განხილვა და გადარჩევა.

5.5. კონკურსის მესამე ეტაპზე განხორციელდება მეორე ეტაპზე შერჩეული საპროექტო იდეების პრეზენტაცია კონკურსანტების მიერ, რომლის შემდეგ კომისია გამოავლენს გამარჯვებულ იდეას.

5.6. კონკურსანტების მიერ წარმოდგენილი საპროექტო იდეები შეფასდება შემდეგი კრიტერიუმებით:

**ა) იდეის აქტუალობა** - მაქსიმალური შეფასება 10 ქულა, მინიმალური შეფასება 0 ქულა;

**ბ) კრეატიულობა** - მაქსიმალური შეფასება 10 ქულა, მინიმალური შეფასება 0 ქულა;

**გ) მდგრადობა პროექტის დასრულების შემდეგ** - მაქსიმალური შეფასება 10 ქულა, მინიმალური შეფასება 0 ქულა;

**დ) იდეის/პროექტის პრეზენტაცია -** მაქსიმალური შეფასება 10 ქულა, მინიმალური შეფასება 0 ქულა.

5.7. შეფასების საბოლოო შედეგი განისაზღვრება ქულათა საერთო ჯამის შესაბამისად.

**მუხლი 6. კონკურსის ჩატარებისა და კომისიის მიერ გადაწყვეტილების მიღების ვადები**

6.1. განაცხადების მიღება დაიწყება მერიის ადმინისტრაციული სამსახურის მიერ თელავის მუნიციპალიტეტის ვებ-გვერდსა და ოფიციალურ Facebook გვერდზე კონკურსის შესახებ ინფორმაციის განთავსების დღიდან და დასრულდება მიმდინარე წლის 15 ნოემბერს 18:00 საათზე.

6.2. ინფორმაცია აგრეთვე განთავსედება თელავის ტექნოპარკის და GITA-ს ოფიციალურ Facebook გვერდებზე;

6.3. კომისია საბოლოო გადაწყვეტილებას მიიღებს კონკურსის III ეტაპის დასრულებიდან 5 კალენდარული დღის ვადაში.

6.3. გამარჯვებულ კონკურსანტებს მიღებული გადაწყვეტილების შესახებ ეცნობებათ ელექტრონული ფოსტის მეშვეობით, გადაწყვეტილების მიღებიდან 10 კალენდარული დღის ვადაში.

6.4 კონკურსანტები, რომლებიც ვერ გადალახავენ კონკურსის პირველ, მეორე და მესამე ეტაპებს, მიიღებენ შეტყობინებას ელექტრონული ფოსტის მეშვეობით.

**მუხლი 7. კომისიის მიერ გადაწყვეტილების მიღების წესი**

7.1. კომისიის მუშაობას ხელმძღვანელობს კომისიის თავმჯდომარე, ხოლო მისი არყოფნისას - კომისიის თავმჯდომარის მოადგილე.

7.2. **კომისია:**

ა) ამოწმებს წარმოდგენილი განაცხადების წინამდებარე წესით დადგენილ მოთხოვნებთან შესაბამისობას, განსაზღვრავს იმ კონკურსანტთა სიას, რომელთა მიერ წარმოდგენილი საპროექტო იდეები არ შეესაბამება დადგენილ მოთხოვნებს და იღებს გადაწყვეტილებას მათი კონკურსიდან მოხსნის თაობაზე;

ბ) განიხილავს კონკურსანტების განაცხადებს (საკონკურსო დოკუმენტაციას) და ახდენს მათ შეფასებას;

გ) წარუდგენს მერს წერილობით ინფორმაციას კონკურსის შედეგების შესახებ.

7.3. კომისია უფლებამოსილია, თუკი სხდომას ესწრება წევრთა სრული შემადგენლობის ნახევარზე მეტი;

7.4. კომისია გამოავლენს **3 (სამი)** გამარჯვებულ საპროექტო იდეას, რომელიც მიიღებს ქულათა მაქსიმალურ რაოდენობას;

7.5. შესაძლებელია, რომ სამივე გამარჯვებული საპროექტო იდეის ავტორი იყოს ერთი და იგივე კონკურსანტი;

7.6. კომისიის გადაწყვეტილება ფორმდება ოქმის სახით კომისიის მდივნის მიერ, რომელსაც ხელს აწერს კომისიის სხდომაზე დამსწრე ყველა წევრი;

7.7. კომისიის თავმჯდომარის ან/და კომისიის წევრების უმრავლესობის გადაწყვეტილებით, კომისიის სხდომებს მოწვეული წევრის სტატუსით შესაძლოა დაესწროს თელავის მუნიციპალიტეტის შესაბამის ადმინისტრაციულ ერთეულში მერის წარმომადგენელი, რომელიც არ მიიღებს მონაწილეობას კონკურსანტთა შეფასებაში;

7.8. კომისია დამატებით გაითვალისწინებს სოციალურ ქსელში გამოკითხვის შედეგებს.

**მუხლი 8. ჯილდო კონკურსში გამარჯვებულისთვის**

კონკურსში გამარჯვებული საპროექტო იდე(ებ)ის ავტორ(ებ)ს, ერთჯერადად, ფულადი ჯილდოს სახით, თითოეულ გამარჯვებულ იდეაზე გადაეცემათ **3 000** (სამი ათასი) ლარი, რომელიც ჩაირიცხება შესაბამის საბანკო ანგარიშზე.

**მუხლი 9. კონკურსში გამარჯვებული საპროექტო იდეის განხორციელება**

კონკურსში გამარჯვებული საპროექტო იდეები გადადის თელავის მუნიციპალიტეტის საკუთრებაში და მათზე ეტაპობრივად განხორციელდება კანონმდებლობით გათვალისწინებული შესაბამისი ღონისძიებები.

**მუხლი 10. კომისიის გადაწყვეტილების გასაჩივრების წესი**

კომისიის გადაწყვეტილება საჩივრდება თელავის რაიონულ სასამართლოში კანონმდებლობით დადგენილი წესის შესაბამისად.